
			EBAZPENA, 2026ko urtarrilaren 19koa, Toki Administrazioekiko Harremanetarako eta Administrazio Erregistroetako zuzendariarena, zeinaren bidez sailkatzen baita Lea-Artibai Mankomunitateko Idazkaritzako lanpostua, Estaturako gaikuntza duten toki-administrazioko funtzionarioentzat gordeta dagoena.

			Lea-Artibai Mankomunitateko Batzar Orokorrak, 2024ko irailaren 13an egindako bileran, erabaki zuen Toki Administrazioekiko Harremanetarako eta Administrazio Erregistroetako Zuzendaritzari eskatzea Idazkaritzako lanpostua, gaikuntza nazionala duen toki-administrazioko funtzionarioari gordea, hirugarren mailan sailkatzeko.

			Horren harira, Toki Araubidearen Oinarriak arautzen dituen apirilaren 21eko 7/1985 Legearen (TAOL, aurrerantzean) 92 bis artikuluak, lehen atalean, ezartzen duenez, abenduaren 27ko 27/2013 Legea (toki-administrazioaren arrazionalizazio eta iraunkortasunari buruzkoa) indarrean jarri ondoren emandako idazkuntzan, tokiko korporazio guztietan beharrezkoak diren funtzio publiko batzuk daude –artikulu horren a) eta b) letretan zerrendatzen direnak–, eta horien gaineko administrazio-erantzukizuna estatu-mailako gaikuntza duten toki-administrazioko funtzionarioei dagokie.

			Halaber, aipatutako TAOLen 92 bis artikuluaren laugarren zenbakian xedatzen denez, Gobernuak, errege-dekretu baten bidez, arautuko ditu estatu-mailako gaitasuna duten toki-administrazioko funtzionarioentzat gordetako lanpostuak sortu, sailkatu eta ezabatzeko espezialitateak.

			Ondorioz, 2018ko martxoaren 17an, Estatuko Aldizkari Ofizialean (BOE) argitaratu zen 128/2018 Errege Dekretua, martxoaren 16koa, Estaturako gaikuntza duten toki-administrazioko funtzionarioen araubide juridikoa arautzen duena (aurrerantzean, 128/2018 Errege Dekretua).

			TAOLen 92 bis artikuluan aipatzen diren eta toki-korporazio guztietan egon behar diren beharrezko funtzio publikoak betetzen dituen lanpostuen sailkapenari dagokionez, horien gaineko administrazio-erantzukizuna estatu-mailako gaikuntza duten toki-administrazioko funtzionarioei dagokielarik, 128/2018 Errege Dekretuaren 8. artikuluaren bigarren atalak berariaz ezartzen du Udalerrietako Mankomunitateetako Idazkaritzak artikulu horren lehen atalean aipatutako motaren batean sailkatuko direla, autonomia-erkidegoaren eskutik, beren ezaugarri propioen arabera.

			Estaturako gaikuntza duten toki-administrazioko funtzionarioen araubide juridikoa arautzen duen martxoaren 16ko 128/2018 Errege Dekretuak 8. artikuluan ezartzen ditu funtzionarioen lanpostu horiek sailkatzeko irizpideak. Horrela, aipatutako 8. artikuluko lehen apartatuko c) letrak ezartzen du hirugarren mailan sailkatuko direla 5.001 biztanletik beherako udalerrietako Udal Idazkaritzako lanpostuak, baldin eta horien aurrekontua 3.000.000 eurotik gorakoa ez bada. Bestalde, Errege Dekretu horren 11. artikuluak ezartzen duenez, Idazkaritza hirugarren mailan sailkatuta duten toki-erakundeetan, Kontu-hartzailetzaren berezko eginkizunak Idazkaritzako lanpostuaren edukiaren parte izango dira.

			Horrela, eta martxoaren 16ko 128/2018 Errege Dekretuaren 24.3 artikuluak aurreikusten duen bezala, hirugarren mailako idazkaritzak Idazkaritza-Kontuhartzailetza azpieskalako funtzionarioentzat gordeta daude, eta haiei dagozkie fede publikoaren funtzioak eta nahitaezko lege-aholkularitza, ekonomia- eta finantza-kudeaketaren eta aurrekontu-kudeaketaren barne-kontrol eta -fiskalizazioko funtzioak, eta kontabilitatea, diruzaintza eta diru-bilketa.

			

			Horrela, prozeduraren instrukzio-aldian, Bizkaiko Foru Aldundiari eskatu zitzaion txostena eman zezala Mankomunitatearen eskaera zela eta; Toki Administrazioekiko Harremanetarako eta Administrazio Erregistroetako Zuzendaritzak eskatutako txostena jaso du. Horren bidez, Bizkaiko Foru Aldundiaren aldetik aldeko txostena ematen zaio Lea-Artibai Mankomunitateko Idazkari-Kontuhartzaile lanpostua sailkatzeko eskabideari.

			Horrenbestez, kontuan hartuta Mankomunitateko lehendakariak emandako informazioa, justifikatu egiten da populazio-egitura, aurrekontu eta Mankomunitatearen antolaketa arrazoiengatik Mankomunitateko Idazkaritza hirugarren mailan (Idazkaritza-Kontuhartzailetzako azpieskalako funtzionarioentzat gordeta) sailkatzea; eta Mankomunitateak bere lanpostuen zerrendan sartu beharko du.

			Era berean, beharrezkoa izango da Mankomunitateak bere estatutuak aldatzea, gaikuntza nazionala duten toki-administrazioko funtzionarioei buruz indarrean dagoen araudian aurreikusitakora egokitzeko.

			Horregatik guztiagatik, Mankomunitateak aurkeztutako eskabidea ikusirik, TAOLen 92 bis artikuluarekin eta 128/2018 Errege Dekretuaren 7., 8. eta 24.3 artikuluekin bat etorriz, eta Gobernantza Publiko eta Autogobernu Sailaren egitura organikoa eta funtzionala ezartzen duen urtarrilaren 19ko 8/2021 Dekretuaren 11. artikuluak ematen dizkidan ahalmenez baliatuz, honako hau

			EBAZTEN DUT:

			Lehenengoa.– Lea-Artibai Mankomunitateko Idazkaritzako lanpostua hirugarren mailan sailkatzea; lanpostu hori Idazkaritza-Kontuhartzailetza azpieskalako Estaturako gaikuntza duten toki-administrazioko funtzionarioentzat gordetako lanpostu gisa sailkatzea.

			Bigarrena.– Lanpostu hori betetzeko sistema lehiaketa izango da.

			Hirugarrena.– Lea-Artibai Mankomunitateak bere lanpostu-zerrendan gehitu beharko du lanpostu hori, bete baino lehen.

			Ebazpen honek ez dio amaiera ematen administrazio-bideari, eta, beronen aurka, gora jotzeko errekurtsoa aurkez dakioke Erakunde Harremanetarako sailburuordeari, hilabeteko epean, ebazpena argitaratu eta hurrengo egunetik aurrera, hala xedatzen baita Administrazio Publikoen Administrazio Prozedura Erkidearen urriaren 1eko 39/2015 Legearen 121. eta 122. artikuluetan, hargatik eragotzi gabe zuzenbidean onartutako bestelako aurkaratze-bideak erabiltzea.

			Administrazioarekiko Auzien Jurisdikzioa arautzen duen uztailaren 13ko 29/1998 Legearen 44. artikuluari jarraituz, administrazio publiko interesdunek ezin izango dute administrazioarekiko errekurtsorik jarri ebazpen honen aurka. Halere, errekurtsoa jarri ahal izango dute Vitoria-Gasteizko Administrazioarekiko Auzien epaitegietan, bi hileko epean, ebazpena argitaratu eta hurrengo egunetik hasita, 29/1998 Legearen 45. artikuluan eta hurrengoetan ezarritakoari jarraituz. Lehenago eta epe berean, Administrazio Erregistroen eta Toki Araubidearen Zuzendaritzari eskatu ahal izango zaio ebazpen hau deusezta edo erreboka dezala, 29/1998 Legearen 44.1 artikuluak xedatzen duen bezala.

			Vitoria-Gasteiz, 2026ko urtarrilaren 19a.

			Toki Administrazioekiko Harremanetarako eta Administrazio Erregistroetako zuzendaria,

			LORETO OSA OCÓN.

